Správa Komisie Európskemu parlamentu o následných opatreniach k rozhodnutiam o udelení absolutória za rok 2005 (súhrn) – rezolúcie Európskeho parlamentu [SEK(2007) 1185] /* KOM/2007/0538 v konečnom znení */





[pic] | KOMISIA EURÓPSKYCH SPOLOČENSTIEV | Brusel, 19.9.2007 KOM(2007) 538 v konečnom znení SPRÁVA KOMISIE EURÓPSKEMU PARLAMENTU o následných opatreniach k rozhodnutiam o udelení absolutória za rok 2005 (súhrn) – rezolúcie Európskeho parlamentu[SEK(2007) 1185] OBSAH PREAMBULA 3 I – ODPOVEDE KOMISIE NA ODPORÚČANIA EP UVEDENÉ V REZOLÚCII O UDELENÍ ABSOLUTÓRIA NA VŠEOBECNÝ ROZPOČET 4 a) Horizontálne témy 4 b) Sektorové témy 6 c) Osobitné správy vydané Dvorom audítorov 9 II – ABSOLUTÓRIUM EP UDELENÉ ERF 9 III – Odporúčania v rezolúciách týkajúce sa jednotlivých agentúr 10 PREAMBULA Z dôvodu obmedzených prekladateľských kapacít sa správa Komisie Európskemu parlamentu (EP) o následných opatreniach k udeleniu absolutória za rozpočtový rok 2005[1] uverejňuje vo všetkých úradných jazykoch EÚ v tejto súhrnnej podobe. Úplné odpovede Komisie na každé osobitné odporúčanie Parlamentu sú k dispozícii v pracovnom dokumente Komisie[2], ktorý sa uverejňuje v anglickom, francúzskom a nemeckom jazyku. Obidve správy o následných opatreniach sa týkajú rezolúcií prijatých Európskym parlamentom 24. apríla 2007. Každá kapitola[3] tejto súhrnnej správy obsahuje krížové odkazy na čísla príslušných odporúčaní v uvedenom úplnom pracovnom dokumente Komisie. Tieto odkazy pomôžu čitateľom nájsť v pracovnom dokumente všetky odporúčania (a opatrenia, ktoré Komisia plánuje alebo už prijala), ktoré sa týkajú príslušnej kapitoly alebo čitateľov zvlášť zaujímajú. Obidve správy boli vypracované podľa článku 276 ods. 3 Zmluvy o ES, článku 180b Zmluvy o Euratome, článku 119 ods. 5 nariadenia o rozpočtových pravidlách pre ERF a podobných ustanovení v predchádzajúcom ad hoc nariadení o rozpočtových pravidlách pre ERF, ktoré uvádzajú, že „Komisia prijme všetky primerané opatrenia, aby vyhovela zisteniam uvedeným v rozhodnutiach o udelení absolutória a ďalším zisteniam Európskeho parlamentu v súvislosti s plnením výdavkov, ako aj pripomienkam sprevádzajúcim odporúčania Rady o udelení absolutória. Komisia na žiadosť Európskeho parlamentu alebo Rady predloží správu o opatreniach prijatých v súvislosti s týmito zisteniami a pripomienkami, a najmä o pokynoch daných útvarom, ktoré sú zodpovedné za plnenie rozpočtu. Tieto správy sa predkladajú aj Dvoru audítorov“ [4]. Komisia v rozhodnutiach o udelení absolutória na všeobecný rozpočet, ERF a agentúram uviedla celkovo 163 odporúčaní vypracovaných Európskym parlamentom pre Komisiu. Komisia zastáva názor, že v prípade 52 odporúčaní sa už prijalo požadované opatrenie, hoci v niektorých prípadoch bude potrebné výsledky opatrení preskúmať. V prípade ďalších 99 odporúčaní Komisia súhlasí s prijatím opatrení odporúčaných Parlamentom. A napokon, Komisia nemôže prijať 12 odporúčaní a z toho dôvodu neprijme požadované opatrenia[5]. I – ODPOVEDE KOMISIE NA ODPORÚČANIA EP UVEDENÉ V REZOLÚCII O UDELENÍ ABSOLUTÓRIA NA VŠEOBECNÝ ROZPOČET Toto je súhrn odpovedí Komisie na konkrétne požiadavky Parlamentu uvedené v jeho rezolúciách o udelení absolutória za rok 2005. A) HORIZONTÁLNE TÉMY Vyhlásenie o vierohodnosti (pracovný dokument Komisie, body 1 – 7) Keď to bolo možné, Komisia v súvislosti s účtovníctvom opravila chyby, na ktoré upozornil Dvor audítorov počas svojho auditu za rok 2005. Komisia tieto chyby a ich príčiny brala do úvahy aj počas plánovania a vykonávania svojej účtovnej závierky za rok 2006, aby sa pokúsila zabrániť ich opakovaniu. Účtovník Komisie bude v súvislosti so správami o predbežnom financovaní zasielať rozpočtovému orgánu polročné správy o predbežných finančných operáciách. V rámci zdieľaného hospodárenia Komisia požiadala členské štáty, aby zabezpečili oboznámenie príjemcov prostriedkov zo štrukturálnych fondov s možnosťou kontrol a existenciou rizika zrušenia vyplácania finančných prostriedkov. Členským štátom sa poskytli ďalšie usmernenia v súvislosti s informáciami, ktoré musia zasielať Komisii a ktoré sa týkajú vymáhania a ukončenia vyplácania finančných prostriedkov v dôsledku nezrovnalostí, a zároveň sa zmenili a doplnili ustanovenia v oblasti regulácie predkladania správ. V auguste 2006 vydala Komisia usmernenia týkajúce sa ukončenia programov na obdobie rokov 2000 - 2006. Vydali sa aj usmernenia, ktoré opisujú osvedčené postupy uplatňované pri kontrolách hospodárenia na prvej úrovni a kontrolách uskutočňovaných platobnými orgánmi. Keď Komisia objaví nedostatky vo vnútroštátnych kontrolných systémoch, pokiaľ ide o výdavky na poľnohospodárske a štrukturálne opatrenia, stanoví termíny na vykonanie vyžadovanej nápravy, a ak k tejto náprave nedôjde, môže pozastaviť platby alebo uplatniť finančné korekcie. Tieto opatrenia povzbudzujú členské štáty, aby zlepšili svoje kontroly. Komisia navyše predložila Rade návrh na zmenu a doplnenie nariadenia Rady (ES) č. 1290/2005 o financovaní spoločnej poľnohospodárskej politiky (SPP) vrátane ustanovenia o novom transparentnom a účinnom mechanizme, ktorý jej umožní ešte viac zjednodušiť existujúcu možnosť znížiť alebo pozastaviť platby členskému štátu v prípade vážnych alebo trvalých nedostatkov vo vnútroštátnych kontrolných systémoch. Vyhlásenia o národnom hospodárení (pracovný dokument Komisie, bod 8) Vzhľadom na odlišnú vládnu štruktúru a riadiace systémy pre finančné prostriedky EÚ v rámci zdieľaného hospodárenia 27 členských štátov Komisia zastáva názor, že jednotné štandardné vyhlásenie by neprinieslo výrazný úžitok. Komisia však bude v súlade s revidovaným nariadením o rozpočtových pravidlách (článok 53 ods. 3) naďalej podporovať také iniciatívy zo strany vnútroštátnych správnych orgánov, ktoré zabezpečia, že v rámci zdieľaného hospodárenia „členské štáty vypracujú ročný súhrn dostupných auditov a vyhlásení, ktorý sa zostavuje na príslušnej vnútroštátnej úrovni“. Vzorové vyhlásenia sú aj súčasťou príslušných sektorových právnych predpisov. Bod 44 medziinštitucionálnej dohody (pracovný dokument Komisie, bod 9) Výročné správy o činnosti generálnych riaditeľstiev obsahujú hodnotenie fungovania systémov riadenia a kontroly. Pokiaľ ide o generálne riaditeľstvá, ktoré poskytujú finančné prostriedky z fondov v rámci zdieľaného hospodárenia, hodnotenie v uvedených správach sa vzťahuje aj na úroveň členských štátov. Pozastavenie platieb a finančné korekcie (pracovný dokument Komisie, body 10 - 21) V súlade s právnymi predpismi bude Komisia naďalej pozastavovať platby a robiť finančné korekcie, keď sa v členských štátoch zistia vážne systémové nedostatky v programoch, ktoré patria do zdieľaného hospodárenia. Podľa pravidiel pre štrukturálne fondy na obdobie rokov 2007 až 2013 môže generálny riaditeľ prerušiť vyplácanie prostriedkov pre určitý program až na šesť mesiacov. Komisia takisto predložila Rade návrh na zmenu a doplnenie nariadenia Rady (ES) č. 1290/2005 o financovaní spoločnej poľnohospodárskej politiky (SPP) vrátane ustanovenia o novom transparentnom a účinnom mechanizme, ktorý jej umožní ešte viac zjednodušiť existujúcu možnosť znížiť alebo pozastaviť platby členskému štátu v prípade vážnych a pretrvávajúcich nedostatkov vo vnútroštátnych kontrolných systémoch. Účtovná závierka EK za rok 2006 už obsahuje informácie o finančných korekciách vykonaných Komisiou. Predpokladá sa, že do účtovnej závierky za rok 2007 sa pridajú ďalšie informácie v súvislosti s finančnými korekciami, ktoré vykonali členské štáty. Systém vnútornej kontroly Komisie (pracovný dokument Komisie, body 22 - 26) Strednodobé hodnotenie predložila Komisia v júli 2007 a záverečná správa o implementácii Akčného plánu na vytvorenie integrovaného rámca vnútornej kontroly sa očakáva začiatkom roka 2008. Záverečná správa po prvýkrát zhodnotí vplyv rôznych opatrení na vierohodnosť a vyvodí závery pre budúcu konsolidáciu integrovaného rámca vnútornej kontroly. Keďže časový limit pre niektoré opatrenia je koniec decembra 2007, Komisia bude potrebovať určitý čas na zhodnotenie a zhromaždenie výsledkov rôznych opatrení, a preto nebude môcť odovzdať záverečnú správu skôr ako začiatkom roka 2008. Politická zodpovednosť a administratívna zodpovednosť v rámci Komisie (pracovný dokument Komisie, body 27 - 40) Pokiaľ ide o výročné správy o činnosti, Komisia bude naďalej pracovať na zosúladení predkladania riadiacich systémov a systémov vnútornej kontroly a na jasnejšom vysvetľovaní následkov, ktoré so sebou prinášajú výhrady generálnych riaditeľov. Bude tiež prostredníctvom „skupín“ svojich útvarov pokračovať vo vyvíjaní ukazovateľov týkajúcich sa zákonnosti, regulárnosti a riadneho finančného hospodárenia. Ak sa výhrady týkajú nedostatkov v oblasti kontroly v konkrétnom členskom státe, Komisia už teraz pristupuje k tomu, že generálni riaditelia predkladajú vyhlásenia o vierohodnosti pre jednotlivé členské štáty. Prijatím súhrnnej správy Komisia prijíma svoju politickú zodpovednosť za riadenie, ktoré vykonávajú jej generálni riaditelia a vedúci útvarov, a to na základe vyhlásení o vierohodnosti a výhrad, ktoré vyjadrili vo svojich výročných správach o činnosti. Súhrnná správa podpísaná generálnym tajomníkom Komisie, ako odporúča Európsky parlament, by nezvýšila mieru zodpovednosti Komisie, pretože by vyvolala zmätok a možné prekrývanie sa rozličných úloh a rozličných oblastí zodpovednosti. Reforma Komisie z roku 2000 sa sústredila na to, aby výhradne povoľujúci úradníci vymenovaní delegovaním boli zodpovední za výkon svojej činnosti. Rozdelenie riadiacich povinností medzi povoľujúcich úradníkov menovaných delegovaním a kolektív sa nedá zosúladiť s možnosťou, aby jeden generálny riaditeľ posudzoval spoľahlivosť práce iných. Komisia bude pokračovať v implementácii svojej iniciatívy za transparentnosť. Už dokonca urobila niekoľko krokov, napríklad zverejnila informácie o príjemcoch finančných príspevkov z EÚ. B) SEKTOROVÉ TÉMY Príjmy (pracovný dokument Komisie, body 41 - 42) Výhrady týkajúce sa položiek v ročných výkazoch DPH členských štátov zverejňuje Komisia vo svojich správach o kontrole. Komisia spolu s členskými štátmi, jednotlivo aj v rámci Poradného výboru pre vlastné zdroje, naďalej skúma, ako by sa im dalo pomôcť, aby rýchlejšie poskytovali informácie, ktoré Komisia potrebuje na to, aby zrušila svoje výhrady. Pokiaľ ide o vlastné zdroje HND, Komisia v rámci overovacích misií pre HND vykoná v období rokov 2007 – 2009 aj priamočiarejšie overenie vybraných vnútroštátnych agregátov. V súvislosti s nepriamo meranými finančnými sprostredkovateľskými službami (FISIM) predstaví Komisia návrh na zahrnutie prerozdelených FISIM do HND na účely vlastných zdrojov, keď usúdi, že všetky členské štáty sú schopné zaviesť túto úpravu jednotným spôsobom. Očakáva sa, že sa tak stane v roku 2008. Spoločná poľnohospodárska politika (pracovný dokument Komisie, body 43 - 45) Rovnako ako Európsky parlament, aj Komisia víta vyhlásenie Dvora audítorov, že integrovaný systém spravovania a kontroly (IACS) predstavuje pri vhodnom uplatňovaní účinný monitorovací systém na zníženie rizika chýb alebo neoprávnených výdavkov v rámci spoločnej poľnohospodárskej politiky (SPP). Komisia pokračuje vo svojom úsilí monitorovať úplné a správne uplatňovanie IACS vo všetkých členských štátoch. V prípade nedostatkov nebude Komisia váhať s robením finančných korekcií. Kontroly ex-post sa vykonávajú na základe nariadenia (EHS) č. 4045/89, ktorým sa ustanovuje systém kontrol ex-post, ktorý dopĺňa sektorové systémy preddavkov v rámci širokej škály opatrení SPP. Systém predstavuje ďalšiu úroveň kontroly, ktorá poskytuje záruku, že transakcie boli vykonané v súlade s pravidlami, v opačnom prípade umožňuje vymáhať akékoľvek neoprávnene vyplatené sumy, ktoré boli zistené. Komisia vykonala opatrenia, aby napravila problémy zistené pri kontrolách týkajúcich sa rozvoja vidieka a sektorov náhrad za vývoz. Komisia sa taktiež zamerala na nedostatky zistené v sektore olivového oleja a postupy zúčtovania práve prebiehajú. Väčšia časť produkcie olivového oleja sa začlenila do schémy jednotných platieb. Pomoc sa už preto nevypláca na základe vyprodukovaného množstva, ale na základe oblasti, a kontroluje sa v rámci IACS. Tým by sa malo výrazne znížiť akékoľvek riziko chýb. Štrukturálne opatrenia (pracovný dokument Komisie, body 46 - 51) Komisia prijíma všetky opatrenia odporúčané Európskym parlamentom. Priebežne vykonáva svoju dozornú úlohu prostredníctvom auditov, koordinačných činností a šírením usmernení a osvedčených postupov. Ak v systémoch členských štátov objaví nedostatky, navrhne odporúčania na ich zlepšenie a vo vážnych prípadoch odsúhlasí nápravné akčné plány, ktoré pozorne monitoruje. Ak nedostatky pretrvávajú, pozastaví platby pre príslušný program alebo členský štát. V apríli 2007 Komisia pozastavila platby z EFRR pre niektoré programy v Anglicku. Zváži pozastavenie platieb aj v ďalších opodstatnených prípadoch. V prípade minulých výdavkov, ktoré boli ovplyvnené systémovými nedostatkami, Komisia postupuje tak, že požiada členský štát, aby tieto výdavky skontroloval a urobil nápravu. Pri vykonávaní svojej dozornej úlohy sa Komisia sústreďuje na skvalitňovanie systémov a na to, aby bol kontrolný systém ako celok účinnejší. Akčný plán na vytvorenie integrovaného rámca vnútornej kontroly je ďalšou hnacou silou tohto procesu. Výročné správy generálnych riaditeľstiev o činnosti poskytujú ich vlastné hodnotenie účinnosti kontrolných systémov v rôznych členských štátoch, vychádzajúc z rozsiahlej audítorskej činnosti Komisie, a upozorňujú na prípady, ktoré vážne ohrozujú rozpočet Spoločenstva. V prípade členských štátov a programov, voči ktorým uviedli generálni riaditelia vo svojich výročných vyhláseniach výhrady, ako aj v prípade systémov s vážnymi nedostatkami Komisia pozorne monitoruje implementáciu schválených akčných plánov. Vnútorná politika vrátane výskumu (pracovný dokument Komisie, body 52 - 67) Komisia v plnej miere súhlasí s obavami Parlamentu, že problémy zistené v predchádzajúcich rokoch pretrvávajú. Naďalej zlepšuje svoje kontrolné systémy v kontexte Akčného plánu na vytvorenie integrovaného rámca vnútornej kontroly. V oblasti výskumu sa na zmiernenie inherentného rizika preplácania nadhodnotených nákladov zaviedla viacročná stratégia a výrazne narástol počet auditov vykonaných ex-post. Navyše bol vyvinutý systém tzv. „dohodnutých postupov“, poskytujúci súbor povinných postupov pri vydávaní osvedčenia o finančnom výkaze a osvedčenia o metodike, ako vyplýva zo vzorovej grantovej dohody pre siedmy rámcový výskumný program (FP7). Očakáva sa, že výsledkom týchto opatrení bude zníženie miery chybovosti vďaka vylepšenej prevencii, lepšiemu odhaľovaniu chýb a ich dokonalejšej náprave. V rámci FP7 sa vykonali kroky na zjednodušenie pravidiel preplácania nákladov vrátane pravidiel využívania jednorazových súm pre partnerské krajiny medzinárodnej spolupráce v rámci grantových dohôd pre nepriame opatrenia. Požiadavky na zaznamenávanie pracovného času výskumných pracovníkov sa jasne uvádzajú v podmienkach pre vydávanie osvedčenia o finančnom výkaze a osvedčenia o metodike, ktoré tvoria prílohu ku grantovej dohode, a musia ich osvedčiť audítori. V roku 2007 Komisia zverejnila aj usmernenia pre príjemcov. Rozhodnutia zavádzajúce novú generáciu programov v oblasti vzdelávania, odbornej prípravy a mládeže ustanovujú vo vzťahu k národných agentúram súbor kontrol a inšpekcií v súvislosti s dodržiavaním postupov a mechanizmov vnútornej kontroly s cieľom zabezpečovať a overovať regulárnosť a zákonnosť transakcií, ako aj uskutočniteľnosť a oprávnenosť činností. Podrobné odpovede Komisie na odporúčania Európskeho parlamentu v konkrétnych politických otázkach v rámci vnútornej politiky sa nachádzajú v priloženom pracovnom dokumente. Vonkajšie opatrenia (pracovný dokument Komisie, body 68 - 80) Komisia si uvedomuje riziká na úrovni organizácií realizujúcich projekty a v posledných rokoch prijala viacero opatrení na zníženie ich potenciálnych vplyvov. Patrí sem aj používanie a vylepšovanie štandardných zmluvných ustanovení. Začiatkom roka 2006 sa napríklad revidovali štandardné grantové dohody a zmluvné podklady pre práce na dohodu. Tieto teraz obsahujú štandardné podmienky pre audítorov, ktorí overujú výdavky predkladané príjemcami finančných prostriedkov Spoločenstva pred ich konečným vyplatením. Tieto nové podmienky boli revidované s cieľom posilniť overovanie dodržiavania zmluvných podmienok vrátane tých, ktoré sa týkajú verejného obstarávania. Spoločný informačný systém Relex (CRIS) Úradu pre spoluprácu EuropeAid umožňuje vykonávať dôležité analýzy vrátane analýz podľa typu organizácií realizujúcich projekty alebo podľa spôsobu riadenia. Tento systém sa neustále vylepšuje a zdokonaľuje v súlade s vyvíjajúcimi sa potrebami riadenia. Rezolúcia Európskeho parlamentu o udelení absolutória za rok 2005 zároveň obsahuje niekoľko odporúčaní ohľadom rozvojovej politiky a vonkajších vzťahov. Odpovede Komisie na tieto odporúčania je možné nájsť v priloženom pracovnom dokumente v bodoch, ktoré sa týkajú vonkajších vzťahov a európskych rozvojových fondov. Predvstupová stratégia (pracovný dokument Komisie, body 81 - 84) Na základe odporúčania Európskeho parlamentu bude Komisia naďalej pozorne monitorovať efektívne fungovanie vnútroštátnych dozorných a kontrolných systémov pre programové výdavky podľa predvstupovej stratégie, najmä v rámci platobných agentúr SAPARD/IPARD. Pri vytváraní spoločných projektov s medzinárodnými inštitúciami Komisia obzvlášť prihliada na odborné znalosti a pridanú hodnotu, ktoré tieto inštitúcie alebo Komisia môžu poskytnúť, a na úplné dodržiavanie nariadenia o rozpočtových pravidlách. Administratívne výdavky a záležitosti týkajúce sa agentúr (pracovný dokument Komisie, body 85 - 96 a 150 - 163) Komisia je spokojná, že audity Dvora audítorov neodhalili žiadnu závažnú chybu, ktorá by mala vplyv na zákonnosť a regulárnosť administratívnych výdavkov. Pokiaľ ide o výdavky na údržbu budov, Komisia pripraví plán ich renovácií, ktorý odovzdá Európskemu parlamentu a Rade. Komisia taktiež preskúma, či sa nestala obeťou výťahových kartelov, o ktorých sa zmienil Európsky parlament. Komisia ďalej potvrdzuje, že invalidné dôchodky sa priznávajú a predlžujú iba zo zdravotných dôvodov. 27. júna 2007 Komisia prijala správy o pokroku Bulharska a Rumunska, pokiaľ ide o sprievodné opatrenia po pristúpení, (KOM(2007) 377 a KOM(2007) 378) vrátane pokroku v oblastiach reformy súdnictva a boja proti korupcii a organizovanému zločinu. Tieto správy postúpila Rade a Európskemu parlamentu. V rezolúcii o udelení absolutória na všeobecný rozpočet, ako aj v rezolúciách o udelení absolutória jednotlivým agentúram Európsky parlament predložil Komisii niekoľko odporúčaní v súvislosti s regulačnými agentúrami [6]. Komisia súhlasí s obavami Európskeho parlamentu, pokiaľ ide o primerané riadenie týchto agentúr a lepšiu právnu úpravu pre ne. Zastáva názor, že prijatie návrhu medziinštitucionálnej dohody o vytvorení rámca pre európske regulačné agentúry (KOM(2005) 59) by výrazne pomohlo naplniť odporúčania Parlamentu v oblasti hodnotení vplyvu, pri úvahách o nákladoch a výnosoch, ako aj v oblastiach posudzovania a podávania výročných správ. Komisia preto dúfa, že Rada v blízkej budúcnosti pokročí v tejto dôležitej otázke. Hoci Komisia plne rešpektuje nezávislosť regulačných agentúr, naďalej im poskytuje rozsiahle usmernenia a podporu. Dohody o úrovni služieb uzavreté s mnohými regulačnými agentúrami v roku 2006 v rôznych oblastiach správy a odbornej prípravy[7] sú toho dobrým príkladom. C) OSOBITNÉ SPRÁVY VYDANÉ DVOROM AUDÍTOROV Európsky parlament predložil Komisii odporúčania týkajúce sa desiatich osobitných správ, ktoré uverejnil Dvor audítorov v rokoch 2005 a 2006. Odpovede Komisie na tieto odporúčania sa nachádzajú v pracovnom dokumente Komisie (body 97 – 131). II – ABSOLUTÓRIUM EP UDELENÉ ERF Komisia už prijala alebo má v úmysle prijať opatrenia v prípade väčšiny otázok nastolených Parlamentom v súvislosti s európskymi rozvojovými fondmi (ERF). Podrobné informácie sa nachádzajú v pracovnom dokumente Komisie (body 132 – 149), Komisia by však rada zdôraznila tieto body: Účtovníctvo Komisia pravidelne informuje Parlament o modernizácii svojho účtovného systému vrátane IT platformy pre účtovníctvo Európskeho rozvojového fondu (pozri KOM(2007) 343 z 21. júna 2007). Úplné informácie budú zaslané Dvoru audítorov a Parlamentu po prechode na nový účtovný systém. Účtovné závierky ERF za roky 2005 a 2006 boli vyhotovené v súlade so zásadami akruálneho účtovníctva napriek oneskoreniu pri prechode na nový účtovný systém. Dozorné a kontrolné systémy Hlavné dozorné a kontrolné systémy Komisie sa v posledných rokoch neustále vylepšovali, okrem iného na základe odporúčaní Dvora audítorov. Kvalita už aj tak rozsiahlych kontrol na úrovni organizácií, ktoré realizujú projekty, sa ešte viac zlepšila najmä vďaka používaniu a vylepšovaniu štandardných zmluvných ustanovení. To zahŕňa napríklad aj štandardné podmienky a vzor podávania správ pre externých audítorov, ktorí overujú výdavky predkladané príjemcami finančných prostriedkov Spoločenstva pred ich konečným vyplatením, pre grantové dohody a dohody o prácach na dohodu. Tieto podmienky boli revidované s cieľom posilniť overovanie dodržiavania zmluvných podmienok. V prípade potreby sa po týchto opatreniach preskúma súčasná stratégia auditu Úradu pre spoluprácu EuropeAid. Spolupráca s členskými štátmi Nové nariadenie o rozpočtových pravidlách pomôže posilniť spoluprácu a spolufinancovanie s členskými štátmi a bude klásť väčší dôraz na účinnosť pomoci. Komisia už aj v súčasnosti, napríklad pri implementácii svojich opatrení, vo veľkej miere využíva služby súkromných spoločností, ktoré sa vyberajú na základe postupov verejného obstarávania a ktorých technické a finančné kapacity sa overujú počas výberového konania. III – ODPORÚčANIA V REZOLÚCIÁCH TÝKAJÚCE SA JEDNOTLIVÝCH AGENTÚR V rezolúcii o udelení absolutória na všeobecný rozpočet, ako aj v rezolúciách o udelení absolutória jednotlivým agentúram Európsky parlament predložil Komisii niekoľko odporúčaní v súvislosti s regulačnými agentúrami. Súhrn odpovedí Komisie na niektoré horizontálne témy týkajúce sa agentúr sa uvádza v časti o všeobecnom rozpočte. Odpovede Komisie na odporúčania v ďalších horizontálnych záležitostiach a na odporúčania, ktoré jej boli adresované v súvislosti s jednotlivými agentúrami, sa nachádzajú v pracovnom dokumente Komisie (body 87 – 93 a 150 – 163). * * * [1] Absolutórium udelené na všeobecný rozpočet za rok 2005, absolutórium udelené ERF za rok 2005, absolutórium udelené agentúram za rok 2005. [2] Pracovný dokument útvarov Komisie, príloha k Správe Komisie Európskemu parlamentu o následných opatreniach k rozhodnutiam o udelení absolutória za rok 2005. [3] Aj táto súhrnná správa, aj úplný pracovný dokument zachovávajú štruktúru rezolúcií obsahujúcich odporúčania Európskeho parlamentu. [4] Pozri aj článok 147 nariadenia o rozpočtových pravidlách pre všeobecný rozpočet. [5] Pozri odporúčania 2, 8, 29, 33, 36, 68, 86, 107, 134, 153, 162 a 163. [6] Rezolúcia o udelení absolutória na všeobecný rozpočet aj rezolúcie o udelení absolutória jednotlivým agentúram obsahujú horizontálne odporúčania Komisii týkajúce sa všetkých agentúr, ako aj odporúčania v konkrétnych otázkach určené jednotlivým agentúram. Odpovede Komisie na tieto odporúčania je možné nájsť v bodoch 87 – 93 a 150 – 163 pracovného dokumentu. [7] Pozri aj ďalšie príklady uvedené v bode 152 pracovného dokumentu.